Israels offentlige kringkastingsselskap

Israels offentlige kringkastingsselskap (, engelsk: Israeli Public Broadcasting Corporation, IPBC) er Israels statlige kringkastingsselskap og driver åtte nasjonale radiokanaler og to tv-kanaler, blant dem hovedkanalen Kan 11. Selskapet ble etablert i 2014 og markedsføres som Kan (, norsk: her). Selskapet erstattet den forrige statskringkasteren Israel Broadcasting Authority (IBA) som følge av en lovendring. Kan begynte å kringkaste 15. mai 2017 og er medlem av Den europeiske kringkastingsunion (EBU).

Bakgrunn 

I 1948 opprettet Israel en statlig radiokanal, og i 1968 en statlig tv-kanal gjennom statseide Israel Broadcasting Authority (IBA). I 2014 vedtok Knesset å legge ned IBA og erstatte den med et nytt kringkastingsselskap: Kan. Bakgrunnen var at Knesset mente IBA var for byråkratisk, kostbar og hadde for mange ansatte.

Det nye selskapet ble etablert i 2014, men overgangen mellom de to selskapene ble utsatt flere ganger. I juli 2016 kunngjorde statsminister Benjamin Netanyahu at Kan ikke ville begynne å kringkaste før i 2018, noe som møtte sterk kritikk blant journalister og politikere i landet. Til slutt ble det vedtatt at Kan skulle starte sine sendinger 15. mai 2017. Noen dager i forveien sluttet IBA med ordinære sendinger på sine åtte radiokanaler og to tv-kanaler. Radiokanalene spilte musikk kontinuerlig, mens tv-kanalene viste en plakat som varslet om stengingen av IBA. Rundt 20 ansatte ble imidlertid værende for å sikre en sømløs overføring av Eurovision Song Contest fra Kiev. Sangkonkurransen lørdag 13. mai 2017 ble IBAs siste sending, og to dager etter startet Kan opp sine sendinger. Administrerende direktør for selskapet er Eldad Koblenz, mens Gil Omer er styreleder.

Opprettelsen av Kan har vært omstridt i Israel, ikke minst siden Knesset ønsket å opprette et separat nyhetsselskap, uavhengig av Kan. Journalister og nyhetsansatte protesterte kraftig mot avgjørelsen og fryktet for journalistikkens uavhengighet og ytringsfriheten i landet. EBU ytret også bekymring over planene, men Kan fikk innvilget et midlertidig medlemskap i 2018, noe som åpnet muligheten for å delta i Eurovision Song Contest 2018 – en konkurranse Israel vant. Kan arrangerte dermed finalen i Tel Aviv i mai 2019. I juni 2018 forlenget EBU kringkasterens midlertidige medlemskap, og Kan fikk innvilget fullt EBU-medlemskap 7. desember 2018.

Kanaler 
Kan drifter åtte nasjonale radiokanaler og to nasjonale tv-kanaler. Disse er i praksis en videreføring av IBAs kanaler.

Tv-kanaler 
 Kan 11: Hovedkanalen til selskapet. Sender hovedsakelig nyheter, aktualitetsprogrammer og kulturprogrammer.
 Makan 33 : Arabisk-språklig kanal som sender nyhets- og kulturprogrammer.
 Kan Hinuchit: Kan utdanning, en barne- og ungdomskanal som ble startet i august 2018. Arvtaker til Israels tv-kanal for utdanning, driftet siden 1966.

Radiokanaler 
 Kan Tarbut (Her er kulturen) – allmennkanal med diskusjons- og kulturprogrammer. 
 Kan Bet (Kan B) – kanal med nyheter og aktualitetsprogrammer samt sport. 
 Kan Gimel (Kan C) – kanal med hovedsakelig israelsk musikk. 
 Radio Makan – arabisk-språklig radiostasjon.
 Kan Farsi – persisk-språklig radiostasjon.
 Kan REKA – radio for olim (innflyttere) til Israel.
 Kan 88 – kanal som spiller jazz, blues, elektronisk musikk
 Kan Kol Ha Musica (Her er musikkens stemme) – klassisk musikk og drama.
 Kan Moreshet (Her er kulturarven) – religiøse programmer.
Kan drifter også syv nettradiokanaler innen ulike musikksjangre.

Referanser

Eksterne lenker 
 

Den europeiske kringkastingsunion
Selskaper etablert i 2017
Kringkastingsselskaper